b'\n_START_ARTICLE_\nAnton Heidrich\n_START_PARAGRAPH_\nAnton Heidrich (4. november 1636 Tallinn \xe2\x80\x93 8. mai 1692 Keila) oli Eesti vaimulik._NEWLINE_Ta \xc3\xb5ppis Tallinna g\xc3\xbcmnaasiumis. Immatrikuleeriti Tartu \xc3\x9clikooli 15. veebruaril 1653, Greifswaldi \xc3\xbclikooli 26. augustil 1655, Helmstedti \xc3\xbclikooli 22. juunil 1657 ja K\xc3\xb6nigsbergi \xc3\xbclikooli 16. jaanuaril 1658, ta on \xc3\xb5ppinud ka Rostocki \xc3\xbclikoolis. Ordineeriti 13. m\xc3\xa4rtsil 1659 \xc3\xb5petajaks._NEWLINE_Ta oli aastatel 1659\xe2\x80\x931692 (kutsuti 26. jaanuaril 1659) Keila Miikaeli koguduse \xc3\xb5petaja; lisaks oli ta 4. veebruarist 1674 L\xc3\xa4\xc3\xa4ne-Harju praostkonna praost ja 15. veebruarist 1674 Eestimaa konsistooriumi assessor._NEWLINE_Ta koostas matusetr\xc3\xbckise piiskop Helwigi abikaasa Elisabeth Herzbergi (Reval 1677) ja oli \xc3\xbcks autoritest piiskop Helwigi v\xc3\xa4ljaandes De officio Christ theses theologicae. Proponente et dirigente Jac. Helwigio. (Reval, 1680); andis v\xc3\xa4lja \xc3\xbchepoognalise tabel-katekismuse saksakeelse pealkirjaga: Erkl\xc3\xa4rung des ganzen Catechismus in einer Tabelle von einem Bogen auf sechs Tage, mit einem Bilde und mit Liedern zur Enkl\xc3\xa4rung. Reval, 1688 (s\xc3\xa4ilinud Kirjandusmuuseumi arhiivkogus). Kuulus aastal 1682 sinodil moodustatud Uue Testamendi eestikeelse t\xc3\xb5lke k\xc3\xa4sikirja revideerimise komisjoni. Aastast 1685 kuulus Uue Testamendi t\xc3\xb5lke revideerija hulka. Ta etendas keskset osa t\xc3\xbclis, mis puhkes aastast 1687 Liivimaa ja Eestimaa pastorite vahel eesti kirjakeele ning piiblit\xc3\xb5lke p\xc3\xa4rast. Aastal 1689 esitas ta revideeritud eestikeelse Uue Testamendi puhtakskirjutatult Markuse ja Luuka evangeeliumi.\n_START_SECTION_\nIsiklikku\n_START_PARAGRAPH_\nTema vend Johann Heidrich oli Harju-Jaani koguduse \xc3\xb5petaja.'